|  |  |  |
| --- | --- | --- |
| Maa- ja metsätalousministeriökirjaamo@mmm.fi |  |  |
|  |  |  |

**Viite:** Lausuntopyyntö 2070/01.01/2017

Maitoyrittäjät ry. kiittää mahdollisuudesta antaa lausunto hallituksen esityksestä laiksi eläinten hyvinvoinnista ja laeiksi eräiden siihen liittyvien lakien muuttamisesta.

Maitoyrittäjät ry. on tutustunut Maa- ja metsätaloustuottajat (MTK) ry:n lausuntoon lakiehdotuksesta ja puollamme sitä kokonaisuudessaan. Haluamme lisäksi omalta osaltamme painottaa seuraavia asioita:

1. **Yleiset kommentit lakiehdotuksesta**

Maitoyrittäjät ry haluaa todeta, että nykyaikaisessa yritysmäisessä kotieläintuotannossa eläinten hyvinvointi on yrityksen tuottavuuden ja kannattavuuden lähtökohta. Eläinten hyvinvointia edistävät toimenpiteet parantavat yritysten tuottavuutta ja sen vuoksi ovat yrittäjien tavoitteena. Toimintaansa jatkavien ja kehittävien lypsykarjojen eläinten hyvinvointi ylittää yleisesti nykyisenkin lakitason vaatimukset ja yrittäjät pyrkivät kaikissa toimissaan varmistamaan eläinten hyvinvoinnin ja sitä kautta niiden mahdollisimman hyvän kasvun ja tuotoksen. Maitoyrittäjät ry:n mielestä lakitaso on oltava olemassa ja sillä on erittäin tärkeä tehtävä määritettäessä vähimmäisvaatimukset silloin, kun asiat menevät pieleen. Eläinten hyvinvoinnin lakitason alittuessa tilanne johtuu kuitenkin usein enemmän hoitajien hyvinvointi- ja jaksamisongelmasta. Lakitaso on kuitenkin oltava olemassa ja sen tehtävänä on asettaa alaraja, joiden puitteissa pitää eläintuotantoa harjoitettaessa voida toimia. Maitoyrittäjät ry. katsoo, että lausuntokierroksella oleva lakiluonnos on pääosin kotieläintuotannon harjoittamisen ja sen jatkuvuuden kannalta tarkoituksenmukainen.

1. **Lakiehdotuksen pykälät ja yksityiskohtaiset perustelut**

Pyydämme kiinnittämään erityistä huomiota seuraaviin lakiehdotuksen kohtiin:

Yleiset säännökset

* 1§ lain tarkoitus

Maitoyrittäjät ry:n mielestä on hyvä asia, että uuden lain lähtökohtana on eläimen itseisarvon kunnioittamisen vaatimus ja eläimen hyvinvoinnin edistäminen.

Yleiset periaatteet ja vastuu eläimistä

* 6§ lain yleiset periaatteet

Maitoyrittäjät ry. esittää, että ilman lupaa eläintiloihin tunkeutuminen määriteltäisi eläinten hyvinvointisäännösten rikkomiseksi. Tunkeutuja saattaa aiheuttaa eläinten hyvinvoinnin vakavan vaarantumisen mm. aiheuttaen eläinten loukkaantumisen pakoreaktion seurauksena tai levittämällä tarttuvia tauteja eläintilaan.

Eläinten kohtelu

* 16§ toimenpiteiden tekijä ja kivunlievityksen käyttö -kivunlievitys pakolliseksi kivuliaiden toimenpiteiden yhteydessä

Maitoyrittäjät ry. kannattaa lakiluonnoksen mukaista esitystä kivuliaiden toimenpiteiden yhteydessä vaadittavasta kivunlievityksestä.

Eläinten hoito

* 21§ hoidon yleiset vaatimukset – eläimellä oltava mahdollisuus tiettyjen olennaisten käyttäytymistarpeiden toteuttamiseen

Pykälä jättää edelleen paljon tulkinnanvaraisuutta valvojalle valvontatilanteessa. Esimerkiksi tulkinta riittävästä vedensaannista tai puhtaudesta vaihtelee tälläkin hetkellä suuresti eri viranomaisten välillä. Erilaisten pito-olosuhteiden ja niiden normaalin vaihtelun kuvaaminen ja täsmentäminen lain perusteluihin helpottaisi tulkintojen yhtenäistämistä ja omistajien tasapuolista kohtelua. Esitämme, että lakiin lisätään perusteluja tulkintoihin ja samalla varmistetaan eri viranomaisten tulkintojen tasapuolisuus.

* 22§ ruokinta ja juotto -eläimen on saatava sopivassa määrin hyvälaatuista ravintoa ja vettä tai muuta juotavaa.

Eläimen riittävän veden (nesteen) ja ravinnon saannin varmistaminen on nykyaikaisen tuotannon ja tuotostasojen ehdoton edellytys. Vedellä ja ravinnolla on suora yhteys eläinten tuotoksiin ja sitä kautta yrittäjän taloudelliseen tulokseen. Eri ikäisillä ja erilaisilla ruokinnoilla olevilla naudoilla on erilaiset vedensaannin tarpeet ja ne tulee tämän lakipykälän tekstissä huomioida. Yhtenä kohteena on vasikoiden iglukasvatus ulkona. Vasikoiden nesteensaanti pystytään turvaamaan myös iglukasvatuksessa helposti riittävällä maitojuotolla ja lisävedellä. Maitoyrittäjät ry:n mielestä lakiluonnoksessa esitetty kirjaus on esitetyssä muodossa tarkoituksenmukainen.

Eläinten pitopaikka

* 34-37§ kaikkiin pitopaikkoihin sovellettavat vaatimukset

38-39§, 118§ pysyvän pitopaikan vaatimukset

Maitoyrittäjät ry. näkee, että pykälissä esitetty eläinten kytkemisen kielto on oikean suuntainen ja se vahvistaa nykyistä investointisuuntausta entisestään.

Viranomaiset ja niiden tehtävät

* 70-74§ maa- ja metsätalousministeriö, Evira, maakunta, poliisi ja rajaeläinlääkäri

Maitoyrittäjät ry:n mielestä eläinsuojelulain valvojalla tulisi olla erikseen lakiin kirjattu pätevyysvaatimus. Valvojalla on oikeus käyttää lakiesityksessä hänelle annettua valtaa ja vahvaa pakkokeinovalikoimaa tarkastustilanteessa. Valvojan ammattimaisuus ja asiantuntijuus varmistavat eläinten hyvinvoinnin arvion oikeellisuuden sekä samalla myös omistajan oikeusturvan. Pätevyysvaatimus voi olla esimerkiksi eläinlääkärin tutkinto tai muu vastaava näyttö osaamisesta ja ymmärrystä esimerkiksi nautojen hyvinvoinnista ja käyttäytymisestä.

Jyväskylässä 28.2.2018

Maitoyrittäjät ry.

 Henna Mero

 toiminnanjohtaja